ओडिशा में कोरोना वायरस के 986 नए मामले आए, 14 और मौतें हुईं
ओडिशा में 986 और लोगों के कोरोना वायरस से संक्रमित होने से कोविड-19 के कुल मामले बुधवार को बढ़कर 3,05,986 तक पहुंच गए, जबकि संक्रमण के कारण 14 और मौतें होने से तटीय राज्य में मृतकों की संख्या 1,483 तक पहुंच गई।
भुवनेश्वर: ओडिशा में 986 और लोगों के कोरोना वायरस से संक्रमित होने से कोविड-19 के कुल मामले बुधवार को बढ़कर 3,05,986 तक पहुंच गए, जबकि संक्रमण के कारण 14 और मौतें होने से तटीय राज्य में मृतकों की संख्या 1,483 तक पहुंच गई। स्वास्थ्य विभाग के एक अधिकारी ने यह जानकारी दी। उन्होंने बताया कि 986 नए मामलों में से, 572 विभिन्न पृथक-वास केंद्रों से सामने आए हैं और बाकी मामले संक्रमितों का पता लगाने के दौरान सामने आए। खुर्दा जिले में सबसे अधिक 112 नए मामले सामने आए, उसके बाद कटक में 81 और सुंदरगढ़ में 80 मामले सामने आए हैं। राज्य में लोगों के संक्रमित होने की दर 5.97 फीसदी है। स्वास्थ्य और परिवार कल्याण विभाग ने ट्विटर पर कहा, "अस्पतालों में इलाज के दौरान चौदह कोविड-19 रोगियों के निधन की दुखद सूचना है।" 14 नई मौतों में से तीन खुर्दा में और दो-दो नुआपाड़ा और सुंदरगढ़ में हुई हैं। बारगढ़, बालासोर, कटक, कालाहांडी, केंद्रपाड़ा, मयूरभंज और संबलपुर जिलों में संक्रमण के कारण एक-एक मरीज ने दम तोड़ दिया। अधिकारी ने बताया कि ओडिशा में वर्तमान में 11,973 मरीजों का इलाज चल रहा है, जबकि 2,92,477 मरीज बीमारी से उबर चुके हैं। राज्य में 51.22 लाख से अधिक नमूनों की जांच हो चुकी है।